Elton Con İİV-nin xəbərdarlıq kampaniyasına start verib
Amsterdamda HIV/AIDS-ə qarşı beynəlxalq konfrans iyulun 23-də işinə başlayıb
Britaniya şahzadəsi Harri dünya şöhrətli pop ulduzu Elton Conun kişilər arasında İİV-nin yayılmasına dair xəbərdarlıq kampaniyasına qoşulub. "MenStar" adlı miyardlarla dollarlıq kampaniya Afrikanın Böyük səhraaltı ölkələrdə virus daşıyıcısı kişiləri hədəf alıb. "MenStar koalisiyası bu problemin kökünün kəsilməsini- İİV-I ilə bağlı maarifləndirməni nəzərdə tutur”- deyə, şahzadə Amsterdamda keçirilən QİÇS konfransında bildirib. HIV/AIDS epidemiyasına qarşı qlobal konfrans iyulun 23-də işinə başlayıb və tədbir 4 gün davam edəcək. Toplantıya minlərlə alim, fəal, siyasətçi qatılır. Konfrans ərəfəsində bəzi ekspertlər virusla mübarizədə “səhlənkarlıq” halları barədə xəbərdarlıq edib. Cənubi Afrika aktrisası Şarliz Teron və o ölkənin mərhum prezidenti Nelson Mandelanın nəvəsi Ndaba Mandelanın qatıldığı mərasimdə Elton Con deyib ki, əgər biz QİÇS-in kökünü kəsmək istəyiriksə, kişiləri həll yolu seçməliyik. BMT-nin xəbərdarlığına görə, bir çox ölkələrdə, xüsusilə də Şərqi Avropa və Asiyada yeni infeksiya halları artmaqdadır. BMT bildirir ki, 2017-ci ildə AIDS-ə (qazanılmış immun çatışmazlığı sindromu -QİÇS) yol açan HIV (insanda immun çatışmazlığı virusu – İİV) ilə 1,8 milyon yeni yoluxma halı qeydə alınıb. Ümumilikdə isə dünyada bu virusla 37 milyon nəfər yaşayır, onların əksəriyyəti Afrikadadır. Hər il AIDS-lə bağlı xəstəliklərdən 1 milyonadək adam dünyasını dəyişir.